Nigora Karimboyeva. Nigora Abdurahmonovna Karimboyeva (1979-yil 11-fevral, Toshkent, Oʻzbekiston SSR, SSSR) – oʻzbekistonlik aktrisa va teleboshlovchi, radioboshlovchi. „Sardor“, „Chashma“, „Togʻa“ filmlaridagi rollari hamda boshqa filmlardagi salbiy rollari bilan tanilgan. Hayoti. Nigora Karimboyeva 1979-yil 11-fevralda Toshkentda pedagoglar oilasida tugʻilgan. Otasi qurilish kollejida oʻqituvchi boʻlib ishlagan. Onasi arxitektor. Ularning Nigora, Hilola, Dildora ismli 3 qizi boʻlgan boʻlib, aktrisa toʻngʻich farzandidir. 16 yoshida otasining qarshiligiga qaramasdan Mannon Uygʻur nomidagi Toshkent teatr va rassomlik sanʼati institutining kino aktyorligi fakultetiga oʻqishga kirgan. Oʻqishni 1999-yilda tamomlagan. Faoliyati. 2-kursligida Ilhom teatrida qoʻyilgan „"Beliy, beliy, cherniy aist“ („Oppoq, oppoq, qora laylak“)" spektaklidagi Mohichehra rolini oʻynagan. Kinodagi birinchi rolini 1999-yildan Yolqin Toʻychiyevning „"Fevral“" filmida ijro qilgan. Aktrisa koʻproq kursdoshi rejissyor, ssenariychi Yolqin Toʻychiyev hamda Zulfiqor Musoqov, Yusuf Roziqovning filmlarida suratga tushgan. 2004—2014-yillarda Sport telekanalida diktor boʻlib ishlagan. Shundan keyin 6 yil davomida Oʻzbekiston telekanalidagi „Oydin hayot“ tok-shousida boshlovchilik qilgan. Ijodiy faoliyati davomida kinoda 15 dan ortiq bosh rollarni oʻynagan. Oʻnga yaqin spektakllarda rol ijro etgan, xususan, Ilhom teatrida sahnalashtirilgan Carlo Gozzining "„Baxtli gadolar“" () pyesasida Smeraldina, Federico García Lorcaning "„Qonli toʻy“" () Leonardoning xotini, Oʻzbek milliy akademik drama teatrida sahnalashtirilgan William Shakespearening "„Yoz tunidagi tush“" () pyesasida Germiya, "„Qirol Lir“" pyesasida Kordeliya rolini oʻynagan. Shuningdek, Oʻzbekiston davlat sanʼat va madaniyat institutida „Sahna nutqi“ kafedrasi katta oʻqituvchisi hamda Ilhom teatri aktrisasi boʻlib ishlaydi. Oilasi. Turmush oʻrtogʻining ismi Shokir, ularning Jaʼfar ismli bir oʻgʻli bor. Singillari Hilola Kanadada va Dildora Janubiy Koreyada istiqomat qilishadi. Mukofotlari. 2018-yilda „Doʻstlik“ ordeni bilan mukofotlangan.